Tri otázky pre autora - Peter Bolaček
Peter Bolaček je lekár. Okrem toho, že lieči pacientov hrá na gitare, skladá piesne a píše detské básničky. Do knižnice nám venoval svoje knižky Zúbkovo a ZOOlogické báSNÍČKY. Aj jemu sme položili naše tri otázky pre autora.
Ako vznikol nápad napísať tieto knižky?
Mám kamarátku - dentálnu hygieničku, a tá chodila po školách robiť deťom osvetu, ako si tie zubadla čistiť. Raz mi medzi rečou povedala - mám len 2 zubné básničky a furt to tým deťom hovorím, chcelo by to niečo nové. Kamarát mi sľúbil, že mi napíše nejaké, ale nič z toho nebolo. Tak som jej povedal, že jej nejaké napíšem a o dva dni bolo 21 básničiek na svete a vzniklo Zúbkovo.
Nápad napísať Zoologické básničky prišiel, keď som prekladal Zúbkovo so svojím americkým kamarátom Alanom (trošku hovoriacim slovensky) do angličtiny. On vtedy doučoval deputy comandera Bratislavskej Zoo angličtinu a keďže mal podnikavého ducha, tak mi povedal, či neskúsim niečo na tú Zoo tému, že by to tam mohol ponúknuť. No a ja som mu povedal, že porozmýšľam, a kým som rozmýšľal, tak som to aj rovno napísal.
Akú ďalšiu knižku chystáš?
Na svete je už aj dielko Zoologické básničky 2. v podobnom formáte ako jednotka s osvedčenou ilustrátorkou i poetom. A okrem toho už máme aj skvelé CD Zoologické pesničky, ktoré sme vydali s priateľkou a spoluautorkou Kamilkou Šimonovou. Dve pesničky- Smäd a KorytMačka sú aj na youtube, môžete ochutnať.
Minulý rok sme vydali notové vydanie skladieb pre spev a klavir Základné umelecké školy, lebo deti už s našimi pesničkami boli aj na speváckych súťažiach a po detskej piesni je veľký dopyt a malá ponuka. Momentálne pracujeme na CD Zoologicke pesničky 2. a chystáme Zoologicky pesničkový videoklip pre detskú TV, snáď na jar 2023 by mohol byť.
Ktorá je najobľúbenejšia knižka z detstva?
Keď som bol malý malinký veľmi som mal rád knižku Môj macik, neskôr som čítal úplne všetky rozprávky, ktoré boli preložené do slovenčiny a na staré kolena mi zakýval Maly princ, ktorého som si prečítal aj v originálnej francúzskej verzii.
Zúbkovo
V knižke nájdete 21 veselých básničiek a všetky spája celkom netradičná téma - sú o zuboch.
Postupne sa dozviete aké zúbky máme v puse, kedy nám ktoré narastú či vypadnú. Neobídeme ani ich nepriateľov - zubný plak či zubný kaz. Dozviete sa tiež, čo zúbkom neprospieva, ako sa o ne správne starať, na čo je zubná kefka a ako dlho vydrží dobre slúžiť a čo za zázraky dokáže ústna voda.
Básničky sú vtipné a zábavné, veľmi jednoduché a ľahko zapamätateľné. Hoci deťom vysvetľujú pomerne zložitú tému, vďaka hravej forme to vonkoncom nie je nuda.
Knižku napísal Peter Bolaček (ktorý má napriek stredne pokročilému veku ešte stále všetky zuby) a ilustrovala Marcela Takáčová Rosmányová.
ZOOlogické báSNÍČKY
Knižka je zbierkou básničiek zo sveta zvierat v ZOO. Vtipne a hravo vykresľuje život zvierat a ich pohľad na človeka a určite pobaví všetky deti. Nájdete v nej básničky o skutočnom správaní zvierat, ale aj zábavné príbehy - ako si delfín robí selfie či ako čajka čká z čaju.
Zaujímavé sú aj rôzne slovné hračky v názvoch i textoch básničiek, podobné ako v názve knižky samotnej.
Každá báseň má svoju vlastnú celostranovú ilustráciu od Andrei Motloch Audy. Knižka vďaka nim dostala ocenenie Najkrajšia knižka leta 2018.